**KSSK og FSSK har i samarbejde med speedstacks.dk udarbejdet følgende kvalifikationskriterier for udtagelse til VM 2019.**

Der er to muligheder for at kvalificere sig. Både den objektive, hvor hver person har tider de skal prøve at slå i konkurrence for at kvalificere sig, og den subjektive, hvor der vil blive udtaget eventuelt flere deltagere.

1. mulighed for udtagelse:

Hvis man til en sanctioned WSSA turnering sætter en tid, der med tiderne fra sidste VM ville være gået videre til finalen, så kvalificerer man sig til VM.

Forklaring og uddybning:

Tiden skal være sat i kalenderåret 2018 – primært perioden fra og med VM 2018 frem til og med DM 2018.

Tiden skal være sat i en af singledisciplinerne eller som barn i forældre/barn double.

Tiden kan være sat i både prelims og finaler.

Den tid, der skal slås, er 10. pladsen fra prelims 2018 i den aldersgruppe man vil være i til VM 2019 (eller sidstepladsen, hvis der var færre end 10 deltagere).

Tider sat i double eller timed 3-6-3 relay vil også garantere kvalifikation for mindst en af deltagerne på doublen/holdet. Om flere bliver udtaget afhænger af, om der er bedre doublemakkere/holdkammerater for dem, der bliver udtaget.

--

Kort tid efter DM 2018 vil der være et møde mellem repræsentanter fra speedstacks.dk, klubber, dommere og forældre. Dagsordenen for dette møde vil være:

Gennemgå kvalificerede deltagere og udtage øvrige VM-deltagere (hvilket giver 2. mulighed for udtagelse)

Aftale praktiske forhold omkring VM (tøjbestilling m.v.)

Fordele roller/funktioner til holdet under VM

Udarbejde invitationsbrev til deltagere/udtagne